*Tämä artikkeli käsittelee ratamoottoripyöräilijää. Jazzrumpali Mika Kalliosta on eri artikkeli. Pesäpalloilijasta on eri artikkeli Mika Kallio (pesäpalloilija).*

**Mika Kallio** (s. 8. marraskuuta 1982 Valkeakoski) on suomalainen ratamoottoripyöräilijä. Hän on saavuttanut kolme MM-hopeaa ja yhden MM-pronssin. Hän on ajanut vuodesta 2015 lähtien Red Bull KTM:n testikuljettajana.

Kallion kilpaura alkoi vuonna 1997. Road Racingin maailmanmestaruussarjassa hän on ajanut kauden 2001 lopusta lähtien. Alkuun hän ajoi 125cc-luokassa suomalaisessa Ajo Motorsport -tallissa, ja kauden 2003 aikana hän siirtyi Red Bull KTM -talliin. Kausina 2007–2008 Kallio ajoi 250cc-luokassa, vuosina 2009–2010 MotoGP-luokassa ja vuodesta 2011 lähtien Moto2-luokassa.

Road Racing -ura
----------------

### Kaudet 2001–2004

Vuonna 2001 Kallio ajoi kaksi kilpailua Road Racingin maailmanmestaruussarjassa 125cc-luokassa suomalaisessa Ajo Motorsport -tallissa. Hyvillä otteillaan Kallio sai itselleen paikan seuraavaksi vuodeksi, ja vuonna 2002 hän ajoikin täyden sarjan samassa tallissa. Kallio sijoittui kauden 2002 tuloksissa sijalle 11. ja hänet valittiin vuoden tulokkaaksi.

Kaudella 2003 Kallion sijoitus sarjassa oli myös 11. Kauden kolmanneksi viimeisessä osakilpailussa, Malesiassa Kallio ylsi ensimmäistä kertaa palkintokorokkeelle sijoittuessaan toiseksi. Kauden 2003 Kallio aloitti edelliskauden tapaan Aki Ajon tallissa. Hän kuitenkin purki kesken kauden sopimuksensa ja siirtyi KTM-moottoripyörillä ajavaan Red Bull KTM -talliin. Tämä aiheutti Ajon ja Kallion välille sopimusriidan jota soviteltiin aina oikeudessa asti. 

Kausi 2004 oli Kallion ensimmäinen täysi kausi KTM-tallissa. Kallion sijoitus sarjassa oli kymmenes. Paras sijoitus oli Portugalin toinen sija.

### Kausi 2005

Kaudella 2005 Kallio nousi sarjan kärkikuljettajien joukkoon. Palkintokorokkeelle hän ylsi yhteensä kymmenen kertaa voittaen neljä osakilpailua. Ensimmäisen voittonsa Kallio saavutti jo kauden toisessa osakilpailussa Portugalissa. Muut voitot tulivat Saksasta, Japanista ja Espanjasta.

Kallio hävisi maailmanmestaruuden sveitsiläiselle Thomas Lüthille vain viidellä pisteellä. Tilanne jätti hieman jossiteltavaa, koska kauden neljänneksi viimeisessä osakilpailussa Qatarissa Kallio menetti viisi pistettä. Hän sijoittui toiseksi, kun hänen tallikaverinsa Gábor Talmácsi vastoin tallimääräystä nappasi voiton Kallion nenän edestä. Talmácsi sai välittömästi kauden jälkeen potkut KTM-tallista. 

### Kausi 2006

Kaudella 2006 Kallio voitti kolme osakilpailua ja sijoittui 11 kertaa palkintokorokkeelle. Loppupisteissä hän sijoittui jälleen toiseksi. Voiton vei ylivoimaisesti espanjalainen Álvaro Bautista.

### Kausi 2007

Kaudeksi 2007 Kallio siirtyi 250cc-luokkaan jatkaen KTM-tallissa. Kauden aikana Kallio solmi jatkosopimuksen KTM-tallin kanssa. Sopimus oli 1+1-vuotinen ja mahdollisti siirtymisen MotoGP-luokkaan kaudeksi 2009. 
Syyskuun lopulla, Motegin osakilpailussa Kallio saavutti ensimmäisen voittonsa 250-kuutioisissa. Kauden aikana hän saavutti kaksi voittoa ja neljä palkintokorokesijaa. Kauden loppupisteissä hän sijoittui seitsemänneksi.

### Kausi 2008

Mika Kallio aloitti kauden 2008 vahvasti ja ajoi palkintopallille kauden neljässä ensimmäisessä kilpailussa voittaen niistä kaksi. Muutama huono tulos ja Marco Simoncellin kaksi perättäistä voittoa kauden puolivälissä kiristivät MM-taistoa. Kauden päätteeksi Kallio sijoittui sarjassa kolmanneksi.

### Kaudet 2009–2010

Kallio siirtyi kaudeksi 2009 MotoGP-luokkaan tehtyään lokakuussa 2008 sopimuksen Ducatin satelliittitallin Pramac Racingin kanssa. Samassa tallissa Kallion kanssa ajoi Niccolò Canepa. Kahdessa ensimmäisessä MotoGP-kilpailussaan Qatarissa ja Japanissa Kallio oli kahdeksas. Yhdysvaltain Laguna Secassa ajetun kilpailun Kallio joutui jättämään väliin edellisessä Hollannin osakilpailussa tulleen sormivamman takia.

Ennen Tšekin osakilpailua Kallion ilmoitettiin korvaavan kolmen kilpailun ajan Ducatin tehdastallissa ajavaa Casey Stoneria, joka kärsii terveysongelmista. Ducatilla Kallio sijoittui yhdeksänneksi ja kahdeksanneksi ja keskeytti yhden osakilpailun.

Kallion paras aika-ajosijoitus kauden aikana oli Australian osakilpailun yhdeksäs sija ja paras kilpailusijoitus San Marinon GP:n seitsemäs sija. Kauden kokonaiskilpailussa hän sijoittui viidenneksitoista ja hänet valittiin MotoGP-sarjan vuoden tulokkaaksi.

Kaudella 2010 Kallio sijoittui aika-ajoissa parhaimmillaan yhdenneksitoista ja kilpailuissa hän sijoittui kahdesti kymmenen parhaan joukkoon ja parhaimmillaan seitsemänneksi. 

### Kaudet 2011–2014

Kaudeksi 2011 Kallio siirtyi Moto2-luokkaan Marc VDS -talliin. Kymmenen parhaan joukkoon hän sijoittui kuudessa osakilpailussa ja kolmen parhaan joukkoon kerran. Kauden viimeisessä osakilpailussa Valenciassa hän sijoittui aika-ajossa kolmanneksi ja kilpailussa toiseksi.

Kaudella 2012 Kallio sijoittui kymmenen parhaan joukkoon 13 kertaa ja kolmen parhaan joukkoon kerran.

Ensimmäisen osakilpailuvoittonsa Moto2-luokassa Kallio saavutti Brnossa 25. elokuuta 2013. Kaudella 2014 hän ajoi voittoon Jerezissä 4. toukokuuta, Le Mansissa 18. toukokuuta ja Indianapolisissa 10. elokuuta. Kauden lopputuloksissa hän sijoittui toiseksi tallikaverinsa Esteve Rabatin jälkeen.

Yksityiselämä
-------------

Vuodesta 2005 Kallio on asunut Monacossa, mutta hänellä on talo myös Valkeakoskella. Hänellä on vuonna 2007 syntynyt lapsi. Kallio kihlautui toukokuussa 2016 Inka Isotalon kanssa, heille syntyi marraskuussa 2016 tyttölapsi ja kesäkuussa 2022 he ilmoittivat eronneensa.

Uran tilastot
-------------

### Road Racing

* Suomen mestari 125cc: 1999, 2000
* Pohjoismaiden mestari 125cc: 2000

### Maailmanmestaruussarja

| Kausi | Luokka | Talli | Sijoitus | Osakilpailut | Pisteet | Voitot | Palkintopallisijat | Paalupaikat | Nopeimmat kierrokset |
| --- | --- | --- | --- | --- | --- | --- | --- | --- | --- |
| 2001 | 125cc | Ajo Motorsport | - | 2 | – | – | – | – | – |
| 2002 | 125cc | Ajo Motorsport | 11. | 16 | 78 | – | – | – | – |
| 2003 | 125cc | Ajo Motorsport / Red Bull KTM | 11. | 16 | 88 | – | 1 | – | – |
| 2004 | 125cc | Red Bull KTM | 10. | 16 | 86 | – | 1 | – | – |
| 2005 | 125cc | Red Bull KTM | 2. | 16 | 237 | 4 | 10 | 8 | 3 |
| 2006 | 125cc | Red Bull KTM | 2. | 16 | 262 | 3 | 11 | 4 | 1 |
| 2007 | 250cc | Red Bull KTM | 7. | 17 | 157 | 2 | 4 | 2 | 2 |
| 2008 | 250cc | Red Bull KTM | 3. | 16 | 196 | 3 | 6 | – | 2 |
| 2009 | MotoGP | Pramac Racing / Ducati Marlboro | 15. | 16 | 71 | – | – | – | – |
| 2010 | MotoGP | Pramac Racing | 17. | 16 | 43 | – | – | – | – |
| 2011 | Moto2 | Marc VDS Racing Team | 16. | 16 | 61 | – | 1 | – | – |
| 2012 | Moto2 | Marc VDS Racing Team | 6. | 17 | 128 | – | 1 | – | – |
| 2013 | Moto2 | Marc VDS Racing Team | 4. | 17 | 187 | 1 | 4 | 1 | 1 |
| 2014 | Moto2 | Marc VDS Racing Team | 2. | 18 | 289 | 3 | 10 | 3 | 3 |
| 2015 | Moto2 | ItalTrans Racing Team | - | - | - | - | - | - | - |
| Yhteensä (14 kautta) |  | 215 | 1883 | 16 | 49 | 18 | 12 |

* Vuoden tulokas: 2002 (125cc), 2009 (MotoGP)
* Ensimmäinen palkintopallisijoitus, Malesia, 2003
* Ensimmäinen paalupaikka, Autódromo do Estoril, 2005
* Ensimmäinen voitto, Autódromo do Estoril, 17. huhtikuuta 2005

### Jäärata

* Suomen mestari 125cc: 2000, 2004, 2005
* Suomen mestari 500cc: 2004, 2006
* Suomen mestari JR1: 2010, 2014
* Suomen mestari JR2: 2010

Lähteet
-------

* Mika Kallion tilastot MotoGP:n virallisilla sivuilla (Arkistoitu – Internet Archive)

### Viitteet

1. ↑  Mika Kallio Qatarin kakkossijalla piikkiluokan MM-johtoon  1.10.2007. MTV3. Viitattu 6.9.2007.
2. ↑  Mika Kallio ja KTM-talli jatkosopimukseen  6.9.2007. YLE. Viitattu 6.9.2007.
3. ↑  Stoner out of action for three races, Kallio to join Hayden in Ducati Marlboro team  10.8.2009. motogp.com.  Arkistoitu 19.10.2009. Viitattu 10.8.2009. (englanniksi)
4. ↑  Kallio palaa kehiin Moto2-luokassa  7.11.2010. YLE Urheilu. Viitattu 9.11.2011.
5. ↑  Kallio dominoi Jerezin kisaa *Turun Sanomat*.  4.5.2014. Viitattu 4.5.2014. [vanhentunut linkki]
6. ↑  Mika Kallio *motogp.com*.  Arkistoitu 27.3.2015. Viitattu 10.12.2014.
7. ↑  Lund, Sakari: Kalliolle MM-hopeaa - kakkossija varmistui erikoisen tapauksen jälkeen!  9.11.2014. Yle Urheilu. Viitattu 10.12.2014.
8. ↑  Pusa, Ari: Kallio harppaa eteenpäin *HS.fi*.  2.6.2013. Viitattu 10.8.2014.
9. ↑  Reinikainen, Pauli: IL esittelee ratatähden kivilinnan *Iltalehti.fi*.  14.7.2009. Viitattu 10.8.2014.
10. ↑  Mika Kallion tavoitteet: MM-titteli ja paikka MotoGP:hen  6.3.2008. MTV3. Viitattu 6.3.2008.
11. ↑  Tyttö tuli! Tässä on Mika Kallion ja Inka Isotalon vastasyntynyt pienokainen *iltalehti.fi*. Viitattu 12.11.2016.
12. ↑  Mika Kallio ja Inka Isotalo: Ero! *www.iltalehti.fi*. Viitattu 20.6.2022.
13. ↑  Jäärata *Mika Kallio Official Website*. Viitattu 13.3.2015.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Mika Kallio**.
* Mika Kallion kotisivu
* Ylen Elävä arkisto: Ratamoottoripyöräilijä Mika Kallio kaasutti MM-sarjaan löysin rantein